Marvels superheltunivers var da Iron Man ble lansert kjent for å være en kontrast til DC Comics’ superhelter ved at karakterene hadde svakheter og kvaler. I de første fortellingene med Iron Man var slike elementer fraværende. Han hentet legitimitet som krigshelt fra Vietnamkrigen, og sto for patriotisme og antikommunisme. Fortellingene fremsto som moralsk forsvar av kapitalisme og meritokrati. Allerede i løpet av perioden 1963–1965 ble han imidlertid tilført flere nyanser i pakt med resten av Marvels superheltunivers.